সল্ট অ্যান্ড পেপারে চমকে দিলেন কুইন! কঙ্গনা রানাউত তাঁর আগামী ছবি ‘সিমরন’এর সেট থেকে নিজের নতুন লুক’এর ছবি পোস্ট করলেন। মাথায় উইগ চাপিয়ে পরিচালক হনসল মেটাকে পাশে নিয়ে সেল্‌ফি তুলেছেন নায়িকা। 
‘সিমরন’এ এক প্রবাসী গুজরাতি মহিলার চরিত্রে দেখা যাবে কঙ্গনাকে, যে ঘটনাচক্রে জড়িয়ে পড়ে অপরাধ জগতের সঙ্গে। বরাবরের মতো সত্যি ঘটনা অবলম্বনে ‘সিমরন’ তৈরি করছেন হনসল মেটা। সন্দীপ কৌর, ওরফে ‘বম্বশেল ব্যান্ডিট’এর জীবন-আধারে তৈরি হচ্ছে এই ছবি। প্রথম জীবনে নার্সিংয়ের কাজ করলেও পরবর্তীকালে দেনার দায়ে পড়ে ব্যাঙ্ক ডাকাতির সঙ্গে জড়িয়ে পড়েছিল সন্দীপ। ক্যালিফোর্নিয়ার এক ব্যাঙ্কে ‘টিক টক, আই হ্যাভ আ বম্ব’ লেখা একটা চিরকুট নিয়ে হাজির হয়েছিল ‘বম্বশেল ব্যান্ডিট’ সন্দীপ! আপাতত শ্রীঘরে স্থান হয়েছে তার। সেই চরিত্রেই এবার পরদা কাঁপাবেন কঙ্গনা।